**Klinikophold på Dronning Ingridssundhedscenter i Juli 2014**

Et klinikophold i Grønland, er uden tvivl en anbefalelsesværdig og lærerig oplevelse, man bør unde sig selv på et tidspunkt under studiet. Det er en unik oplevelse, at få lov til at prøve kræfter med et sygehusvæsen der på mange måder adskiller sig fra det danske, men samtidig på andre måder er sammenligenligt med det man kender hjemme fra klinikken. Man får lov til at prøve kræfter med mange forskellige patienttyper, og man får hurtigt en ide om hvilke begrænsninger der kan være, både mht. ressoucer og afstande i dette enorme land.

Dronning Ingrids Hospital er Grønlands største, og består af en lægeklinik, en medicinsk og en kirurgisk afdeling. Jeg var sammen med en veninde fra studiet på lægeklinikken, der fungerer som en almen praksis, hvor Nuuks borgere kan henvende sig med stort og småt.

Hver morgen starter ca. kl 8 med et morgenmøde hvor den læge der har haft vagten fortæller om hvad der er sket. Efterfølgende er der telefontid, hvor lægerne tager imod opkald. I den periode af dagen, kunne man vælge at gå ned i konsultationsrum 1-3 og være sammen med sygeplejerskerne (mange af de opgaver de laver svarer til forvagtsopgaver i en skadestue), eller man kunne benytte tiden til at ordne mere praktiske ting på nettet.

Som ethvert andet klinikophold er det meget op til en selv, hvor meget man vil have ud af det. Det handler som altid om, at være opsøgende og imødekommende. I modsætning til andre ophold jeg har haft, var der dog her, rigeligt med tid til de studerende, og havde man mod på det, fik man lov til nærved alt. Det endte med, at min veninde og jeg om morgenen udvalgte patienter fra lægernes kalendre, som vi kunne tænke os at tale med i løbet af dagen. Derefter talte vi om dem, med den respektive læge, og så var det ellers bare med at gå i gang. Var man i tvivl om noget, skulle man blot stikke hovedet ind hos lægen.

Selve rejsen til Nuuk tog lidt længere tid end vi først regnede med. Vi endte sammenlagt med at være 11 timer forsinket, først 2 timer i Kastrup og derefter 9 timer i Kangerlussuaq. Vi ankom til Nuuk kl 23 om aftenen i total mørke, og iskold regn. I lufthavenen var der ingen fra sygehuset til at hente os, selvom vi for længst havde aftalt det med boligadministrationen. Der var dog en hjælpsom dame i lufthavenen der ringede til sygehuset, hvorefter der kom en portør og hentede os. I boligadministrationen virkede de først meget overraksede over at vi kom, men de fandt dog til sidst ud af hvem vi var, og det hele lykkedes til sidst.

Jeg vil på det kraftigste anbefale, at man i god tid tager kontakt til boligadministrationen. Der kan godt være lang svartid, og meget forvirring når kommunikationen går fra den ene til den anden.

Lejligheden vi fik tildeldt lå i Nussuaq der er en del af Nuuk, ca. 25 min gang fra selve hospitalet. Det var en rigtig fin lejlighed, med bl.a. tv og vaskemaskine.

Vejret ændrede sig dog hurtigt til det bedre, og vi havde kun få dage med dårligt vejr. Flere gange var det så varmt, at man sagtens kunne ligge og sole sig ude på fjeldet.

I fritiden er der rig mulighed for at vandre i området omkring Nuuk. Vi boede perfekt til dette, da man i raskt tempo kunne gå ud til bla. de to fjelde ”Store og lille Malene”. Der findes et vandrekort, som man kan købe i boghandlen, det giver et godt overblik over hvilke ruter der er. Selve Nuuk by er hurtigt overstået, men der er en smuk kolonihavn, et shoppingcenter, et kulturhus med biograf og en svømmehal. Svømmehallen ligger i Nussuaq, og har en fantastisk belligenhed i en bugt med udsigt til ”Store Malene”.

Har man mulighed for det, er en dag på vandet en fantastisk oplevelse. Vi var så heldige at komme med ud sammen med en gruppe læger fra klinikken, hvor vi harpunfiskede ørreder oppe i en elv. Hvis man er heldig kan man også spotte hvaler, der tit er i området.

Det er dyrt at leve i grønland, det meste mad flyves eller sejles op, og koster derfor en del mere end hjemme i Danmark. Tilgengæld er fisk købt på brættet billigt og helt friskt.

Flybilletterne til og fra Grønland er ligeledes dyre, og jeg vil anbefale, at man straks efter kontakt med sygehuset køber sine flybilletter. Hvis man allerede på forhånd ved, at man vil fx ud til Eqi eller vandre på indlandssisen, vil jeg anbefale, at man køber de ture så snart man ved at man vil afsted. Det er kun World Of Greenland der arrangerer disse ture, og i højsæsonen, kan der godt være rift om disse pladser. Prisen er den samme om man køber det over nettet eller i deres butik i Ilulissat.

Efter de 4 uger i klinik, rejste vi op nordpå langs vestkysten, med færgen Sarfaq Ittuk. Det tager 1,5 døgn fra Nuuk til Ilulissat. Undervejs stopper færgen i bla. Assiat og Sissimiut, hvor man kan komme ud og få fast grund under fødderne. Her er også rig mulighed for spotte hvaler.

I Ilulissat fik vi set Kanqia Isfjord, var ude og vandre på indlandsisen, samt set Eqi der er helt ubeskrivelig flot. Hvis man er i Nuuk, skal man huske, at reservere tid til at se resten af Grønland, og dette gøre efter min mening bedst ved at sejle med færgen fra Nuuk op nordpå.

Grønland er på mange måder et utroligt kontrastfyldt og smukt land, som alle på et tidspunkt bør opleve. Det grønlandske folk er meget smilende og imødekommende, og man kan ikke undgå at et klinikophold i Grønland bliver en fantastisk oplevelse!

MVH

Therese Wilbek